Predkladacia správa 

	Návrh na neudelenie štátneho súhlasu sa predkladá v súlade s § 47 ods. 7 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje/neudeľuje štátny súhlas na pôsobenie súkromnej vysokej školy v súlade s § 47 ods. 6, 7 a § 102 ods. 1 písm. c) zákona o vysokých školách.

	 Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) s názvom „Súkromná odborná vysoká škola COLUMBA v Štúrove“ v súlade s § 47 zákona o vysokých školách podala na ministerstvo školstva dňa 10. 1. 2005 právnická osoba COLUMBA, n. o. so sídlom v Štúrove, ktorá má právnu formu neziskovej organizácie. 

	Akreditačná komisia v súlade so zákonom o vysokých školách posúdila žiadosť, nesúhlasí s udelením štátneho súhlasu a zároveň uviedla, že uvedená súkromná vysoká škola nie je spôsobilá poskytovať požadovaný študijný program najmä z dôvodu nedostačujúceho personálneho zabezpečenia študijného programu pedagógmi, ktorí majú pôsobiť na ustanovený týždenný pracovný čas na uvedenej škole. 
	Keďže sú splnené podmienky na neudelenie štátneho súhlasu podľa § 47 ods. 7 zákona o vysokých školách (nesúhlasné stanovisko Akreditačnej komisie, nesúlad vnútorných predpisov so zákonmi), navrhuje ministerstvo školstva vláde neudeliť štátny súhlas právnickej osobe Columba, n. o. so sídlom v Štúrove.  Uvedená právnická osoba týmto nebude oprávnená pôsobiť ako súkromná vysoká škola s názvom „Súkromná odborná vysoká škola COLUMBA v Štúrove“.

Návrh na neudelenie štátneho súhlasu prešiel medzirezortným pripomienkovým konaním a každý pripomienkujúci orgán nemal pripomienky. 
Návrh nevyžaduje zvýšené nároky na štátny rozpočet, nemá vplyv na zamestnanosť ani na životné prostredie.
Návrh na neudelenie štátneho súhlasu sa predkladá bez rozporov, je v súlade s Ústavou SR a so všeobecne záväznými právnymi predpismi a odporúča sa vláde SR, aby ho schválila.